Forslag til RÅDETS AFGØRELSE om ophævelse af afgørelse 2010/371/EU af 7. juni 2010 om afslutning af konsultationerne med Republikken Madagaskar i henhold til artikel 96 i AVS-EU-partnerskabsaftalen /* COM/2014/0145 final - 2014/0082 (NLE) */





BEGRUNDELSE Den 7. juni 2010 besluttede Rådet for Den Europæiske Union at træffe relevante foranstaltninger over for Republikken Madagaskar efter afslutningen af konsultationerne i henhold til artikel 96 i partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000[1] og revideret i Ouagadougou i Burkina Faso den 22. juni 2010[2] ("AVS-EU-partnerskabsaftalen", 2010/371/EU)[3]. Denne afgørelse blev forlænget og ændret ved Rådets afgørelse 2011/324/EU[4], ved Rådets afgørelse 2011/808/EU[5] og endelig ved Rådets afgørelse 2012/749/EU[6]. I henhold til sidstnævnte afgørelse forbliver de relevante foranstaltninger i kraft, "indtil det tidspunkt, hvor Rådet på grundlag af et forslag fra Kommissionen fastslår, at der har fundet troværdige valg sted, og den forfatningsmæssige orden er genoprettet i Madagaskar (...)". Forslaget om at ophæve Rådets afgørelse bygger, jf. AVS-EU-partnerskabsaftalens[7] artikel 96, på, at begrundelsen for at opretholde relevante foranstaltninger (en række overgangsinstitutioners magtudøvelse efter det forfatningsstridige kup i 2009) ikke længere er til stede. Afholdelsen af troværdige præsident- og parlamentsvalg den 25. oktober og den 20. december 2013, offentliggørelsen af det officielle valgresultat den 17. januar og den 6. februar 2014 og indsættelsen af de nyvalgte institutioner afspejler således, at den forfatningsmæssige orden er genoprettet i Madagaskar. I øvrigt har den højtstående repræsentant/næstformand Catherine Ashton hilst valgprocessen velkommen og udtrykt sig positivt om forløbet af den[8]. Dermed er alle betingelser opfyldt for, at EU's tilsagn vedrørende Madagaskar, som fremgår af bilaget til Rådets afgørelse 2011/808/EU, kan indfris, og for, at Rådet kan ophæve den gældende afgørelse. Med ophævelsen af de midlertidige foranstaltninger sender EU et klart og stærkt politisk signal til Madagaskar og til alle internationale partnere, ikke mindst de afrikanske, om EU's støtte i den nye æra efter krisen, som nu indledes, og som muliggør en normalisering af samarbejdsforbindelserne mellem EU og Madagaskar. 2014/0082 (NLE) Forslag til RÅDETS AFGØRELSE om ophævelse af afgørelse 2010/371/EU af 7. juni 2010 om afslutning af konsultationerne med Republikken Madagaskar i henhold til artikel 96 i AVS-EU-partnerskabsaftalen RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000[9] og revideret i Ouagadougou, Burkina Faso, den 22. juni 2010[10] (herefter benævnt "AVS-EU-partnerskabsaftalen"), særlig artikel 96, under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelsen af AVS-EU-partnerskabsaftalen[11], særlig artikel 3, under henvisning til forslag fra Europa-Kommissionen, i forståelse med Unionens højtstående repræsentant for udenrigsanliggender og sikkerhedspolitik, og ud fra følgende betragtninger: (1) Afgørelse 2010/371/EU[12] af 7. juni 2010 om afslutning af konsultationerne med Republikken Madagaskar i henhold til artikel 96 i AVS-EU-partnerskabsaftalen blev vedtaget med henblik på at gennemføre relevante foranstaltninger som følge af overtrædelsen af væsentlige elementer, der er omhandlet i artikel 9 i AVS-EU-partnerskabsaftalen. (2) Disse foranstaltninger blev forlænget indtil den 6. december 2011 ved afgørelse 2011/324/EU[13] af 30. maj 2011, ændret og forlænget indtil den 5. december 2012 ved afgørelse 2011/808/EU af 5. december 2011[14] og endelig forlænget på ubestemt tid ved afgørelse 2012/749/EU[15] af 3. december 2012, "indtil det tidspunkt, hvor Rådet på grundlag af et forslag fra Kommissionen fastslår, at der har fundet troværdige valg sted, og den forfatningsmæssige orden er genoprettet i Madagaskar (...)". (3) Præsident- og parlamentsvalget blev afholdt den 25. oktober og den 20. december 2013, det officielle valgresultatet blev offentliggjort den 17. januar og 6. februar 2014, og de nyvalgte institutioner er blevet indsat, hvilket afspejler, at den forfatningsmæssige orden er genoprettet i Madagaskar. Den højtstående repræsentant/næstformand Catherine Ashton hilste valgprocessen velkommen og udtrykte sig positivt om forløbet den 7. februar 2014[16]. (4) Eftersom betingelserne (afholdelse af troværdige præsident- og parlamentsvalg, offentliggørelse af det officielle valgresultat og indsættelse af de nyvalgte institutioner, hvilket afspejler, at den forfatningsmæssige orden er genoprettet i Madagaskar) er opfyldt for, at EU's tilsagn vedrørende Madagaskar, som fremgår af bilaget til ovennævnte afgørelse 2011/808/EU (ophævelse af afgørelsen i henhold til artikel 96), kan indfris, bør den gældende afgørelse ophæves — VEDTAGET DENNE AFGØRELSE: Artikel 1 Rådets afgørelse 2010/371/EU af 7. juni 2010 om afslutning af konsultationerne med Republikken Madagaskar i henhold til artikel 96 i AVS-EU-partnerskabsaftalen ophæves. Artikel 2 Denne afgørelse træder i kraft på dagen for vedtagelsen. Udfærdiget i Bruxelles, den […]. På Rådets vegne Formand [1] EFT L 317 af 15.12.2000, s. 3. [2] EUT L 287 af 4.11.2010, s. 3. [3] EUT L 169 af 3.7.2010, s. 13. [4] EUT L 146 af 1.6.2011, s. 2. [5] EUT L 324 af 7.12.2011, s. 1. [6] EUT L 333 af 5.12.2012, s. 46. [7] I henhold til Cotonouaftalens artikel 96, stk. 2, litra a), fjerde afsnit, andet punktum, skal "sådanne foranstaltninger ophæves, så snart begrundelsen for dem ikke længere er til stede". [8] Se erklæringen af 7. februar 2014 fra Catherine Ashtons talsmand. [9] EFT L 317 af 15.12.2000, s. 3. [10] EUT L 287 af 4.11.2010, s. 3. [11] EFT L 317 af 15.12.2000, s. 376. [12] EUT L 169 af 3.7.2010, s. 13. [13] EUT L 146 af 1.6.2011, s. 2. [14] EUT L 324 af 7.12.2011, s. 1. [15] EUT L 333 af 5.12.2012, s. 46. [16] Se erklæringen af 7. februar 2014 fra Catherine Ashtons talsmand.